FI Euroopan unionin virallinen lehti L 184/1

KOMISSION ASETUS (EU) N:o 638/2013,

annettu 2 päivänä heinäkuuta 2013,

tietynlaisen Kiinan kansantasavallasta peräisin olevan alumiinifolion tuonnissa neuvoston asetuksella (EY) N:o 925/2009 käyttöön otettujen polkumyynnin vastaisten toimenpiteiden mahdollista kiertämistä tietynlaisen Kiinan kansantasavallasta peräisin olevan hehkuttamattoman, yli 650 millimetrin levyisillä keloilla olevan alumiinifolion tuonnilla koskevan tutkimuksen päättämisestä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009 (1), jäljempänä ’perusasetus’, ja erityisesti sen 9 artiklan 2 kohdan ja 13 artiklan 3 kohdan,

on kuullut neuvoa-antavaa komiteaa,

sekä katsoo seuraavaa:

1. MENETTELY

(1) Neuvosto otti asetuksella (EY) N:o 925/2009 (2) käyttöön lopullisen polkumyyntitullin muun muassa Kiinan kansantasavallasta, jäljempänä ’Kiina’, peräisin olevan tietyn alumiinifolion tuonnissa, jäljempänä ’voimassa olevat toimenpiteet’.

(2) Euroopan komissio, jäljempänä ’komissio’, vastaanotti 24 päivänä syyskuuta 2012 perusasetuksen 13 artiklan 3 kohdan ja 14 artiklan 5 kohdan mukaisen pyynnön tutkia voimassa olevien toimenpiteiden mahdollista kiertämistä ja asettaa kirjaamisvelvoite Kiinan kansantasavallasta peräisin olevan, CN-koodiin ex 7607 11 19 (Taric-koodiin 7607111920) luokiteltavan, vähintään 0,008 millimetriä mutta enintään 0,018 millimetriä paksun, vahvistamattoman, valssatun mutta ei enempää valmistetun, hehkuttamattoman, yli 650 millimetrin levyisillä ja yli 10 kilogrammaa painavilla keloilla olevan alumiinifolion, jäljempänä ’tutkimuksen kohteena oleva tuote’ tuonnille.

(3) Pyynnön jättivät seuraavat neljä alumiinifolion tuottajaa unionissa: Symetal SA, Eurofoil Luxembourg SA, Alcomet ja Hydro Aluminium Rolled Products GmbH.

(4) Pyyntöön sisältyi riittävä alustava näyttö siitä, että voimassa olevia toimenpiteitä kierretään tuomalla tutkimuksen kohteena olevaa tuotetta ja jalostamalla sitä enintään 650 millimetrin levyisillä keloilla olevaksi alumiinifolioksi, joka on voimassa olevien toimenpiteiden kohteena oleva tuote.

(5) Perusasetuksen 13 artiklan 3 kohdan ja 14 artiklan 5 kohdan mukaisesti komissio on neuvoa-antavaa komiteaa kuultuaan pannut asetuksella (EU) N:o 973/2012 (3) vireille tutkimuksen ja velvoittanut tulliviranomaiset kirjaamaan tutkimuksen kohteena olevan tuotteen tuonnin.

(6) Kyselylomakkeet lähetettiin yhdeksälle vientiä harjoittavalle tuottajalle ja Kiinan viranomaisille. Vientiä harjoittavat tuottajat ja Kiinan viranomaiset eivät ilmoittautuneet eivätkä vastanneet kyselylomakkeeseen. Kyselylomakkeet lähetettiin lisäksi kuudelletoista tuojalle unionissa. Ainoastaan yksi tuoja ilmoittautui, mutta sekään ei vastannut kyselylomakkeeseen.

2. PYYNNÖN PERUUTTAMINEN JA TUTKIMUKSEN PÄÄTTÄMINEN

(7) Neljä unionin tuottajaa ilmoitti komissiolle 3 ja 4 päivänä huhtikuuta 2013 päivätyillä kirjeillä virallisesti peruuttavansa pyynnön tutkia voimassa olevien toimenpiteiden mahdollista kiertämistä.

(8) Perusasetuksen 9 artiklan 1 kohdan ja 13 artiklan 3 kohdan mukaisesti tutkimus voidaan päättää, jos pyyntö peruutetaan, paitsi jos päättäminen ei olisi unionin edun mukaista.

(9) Komissio katsoi, että tämä tutkimus olisi päätettävä, koska tutkimuksessa ei ollut tullut esiin sellaisia seikkoja, joiden vuoksi menettelyn päättäminen ei olisi unionin edun mukaista. Asianomaisille osapuolille tiedotettiin asiasta ja annettiin mahdollisuus esittää huomautuksia. Komissiolle ei esitetty huomautuksia, joiden mukaan menettelyn päättäminen olisi unionin edun vastaista.

(10) Näin ollen komissio toteaa, että tietynlaisen Kiinan kansantasavallasta peräisin olevan alumiinifolion tuonnissa käyttöön otettujen polkumyynnin vastaisten toimenpiteiden mahdollista kiertämistä tietynlaisen Kiinan kansantasavallasta peräisin olevan hehkuttamattoman, yli 650 millimetrin levyisillä keloilla olevan alumiinifolion tuonnilla koskeva tutkimus olisi päätettävä.

(11) Asetuksella (EU) N:o 973/2012 käyttöön otettu tutkimuksen kohteena olevan tuotteen tuonnin kirjaaminen olisi tästä syystä lopetettava ja asetus (EU) N:o 973/2012 kumottava,

ON HYVÄKSYNYT TÄMÄN ASETUKSEN:

1 artikla

Päätetään asetuksella (EU) N:o 973/2012 vireille pantu tutkimus, joka koskee tietynlaisen Kiinan kansantasavallasta peräisin olevan alumiinifolion tuonnissa asetuksella (EY) N:o 925/2009 käyttöön otettujen polkumyynnin vastaisten toimenpiteiden mahdollista kiertämistä tietynlaisen Kiinan kansantasavallasta peräisin olevan, CN-koodiin ex 7607 11 19 (Taric-koodiin 7607111920) luokiteltavan, vähintään 0,008 millimetriä mutta enintään 0,018 millimetriä paksun, vahvistamattoman, valssatun mutta ei enempää valmistetun, hehkuttamattoman, yli 650 millimetrin levyisillä ja yli 10 kilogrammaa painavilla keloilla olevan alumiinifolion tuonnilla.

2 artikla

Tulliviranomaiset velvoitetaan lopettamaan asetuksen (EU) N:o 973/2012 2 artiklan mukaisesti tapahtuva tuonnin kirjaaminen

3 artikla

Kumotaan asetus (EU) N:o 973/2012.

4 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 2 päivänä heinäkuuta 2013. Komission puolesta Puheenjohtaja José Manuel BARROSO

(1) EUVL L 343, 22.12.2009, s. 51.

(2) EUVL L 262, 6.10.2009, s. 1.

(3) EUVL L 293, 23.10.2012, s. 28.